***Comunicat de presă***

***11 aprilie 2025***

**ICR aduce în prim-plan moștenirea Fraților Manakia prin expoziții în Grecia și Albania**

Institutul Cultural Român, prin Direcția Reprezentanțe în Străinătate și Comunități Românești, organizează, în perioada **12 aprilie – 25 iulie 2025**, în Grecia și Albania, un proiect expozițional itinerant dedicat Fraților Manakia, pionieri ai fotografiei și cinematografiei în Balcani, la începutul secolului XX. Expoziția prezintă imagini realizate în trecut de Frații Manakia, păstrate în arhiva de imagine a Muzeului Țăranului Român, și fotografii recente ale acelorași locuri, realizate începând din 2017 de conf. univ. dr. Cătălin D. Constantin în cadrul unei cercetări ample în peste 40 de așezări din nordul Greciei, Albania și Macedonia de Nord.

Vizitatorii vor putea vedea imagini comparative din anii 1900 și 2020, narațiuni ale întâlnirilor pe teren și ecouri ale rutelor de transhumanță care au modelat cândva viața în această regiune montană a Europei. Proiectul realizat de Institutul Cultural Român a fost prezentat anterior la Bitola (Republica Macedonia de Nord) și va fi prezentat în Grecia și Albania conform următorului calendar:

* Grecia: **12 aprilie – 26 mai** 2025, la Galeria de Artă Modernă Averoff din Mețovo și

 **16 – 18 aprilie** 2025, la Galeria Municipală de Artă din Ioannina

* Albania: **22 aprilie – 25 iulie** 2025, la Universitatea din Korcea

Cu prilejul vernisajelor, autorul expoziției, conf. univ. dr. Cătălin D. Constantin, va susține câte o conferință în fiecare loc despre activitatea Fraților Manakia, axată pe povestea fotografiilor de acum un secol și pe parcursul său de cercetare, în încercarea de a reconstitui aceleași cadre, la o distanță de peste 100 de ani.

Acest demers de recuperare a memoriei vizuale și istorice a unei epoci esențiale pentru spațiul balcanic se bazează pe o cercetare de teren și de arhivă vizual-antropologică unică. Abordarea a permis o comparație vizuală directă între trecut și prezent, documentând transformările sociale, culturale și arhitecturale ale comunităților din aceste spații.

De peste un deceniu, Cătălin D. Constantin desfășoară cercetări antropologice în întreg spațiul balcanic, revenind constant în locurile imortalizate de Frații Manakia. Folosind cercetări de arhivă, hărți vechi, istorii orale și fotografii originale, autorul a refăcut aceleași cadre în aceleași locuri și, uneori, chiar în aceleași zile calendaristice ca în imaginile de acum peste 100 de ani. Rezultatul este un dialog vizual emoționant între trecut și prezent.

**Cătălin D. Constantin** este antropolog vizual, cercetător și conferențiar universitar la Facultatea de Litere, Universitatea din București. Domeniile sale de interes includ etnologia și antropologia culturală. Începând din 2014, a desfășurat cercetări în localități din Munții Pind (Grecia). A editat numeroase volume dedicate patrimoniului cultural și, din 2016, coordonează seria de „Conferințele de joi” la Palatul Suțu, Muzeul Municipiului București. A organizat expoziții de fotografie în România, Spania, Turcia, Bulgaria, Azerbaidjan, Georgia, Polonia, Grecia, Irlanda, Italia și Portugalia. Are două doctorate, unul în filologie și unul în arhitectură.

**Frații Milton** (1882–1964) și **Ianaki Manakia** (1878–1954), originari din satul Avdela, au fost pionieri ai fotografiei și cinematografiei în Balcani, la începutul secolului XX. Au deschis primul lor studio fotografic la Ioannina, în 1898, și primul cinematograf la Bitola (Macedonia de Nord), mai întâi în aer liber (1921), apoi într-un spațiu închis (1923). Au fost fotografi ai curților regale române, sârbe și otomane, având o activitate de 65, respectiv 41 de ani. Au lăsat în urmă o operă fotografică remarcabilă: peste 18.000 de fotografii realizate în 125 de localități din Balcani. În 1905 au realizat primele filmări pe peliculă din această regiune. Între 1905 și 1912 au creat o serie de documentare etnografice, considerate printre primele filme de acest tip din lume, fapt care le-a consacrat statutul de pionieri ai cinematografiei în Balcani.

Opera lor fotografică impresionează prin anvergură: au imortalizat toți monarhii balcanici – regele României, al Greciei, al Iugoslaviei, sultanul otoman, patriarhul de la Constantinopol – dar și viața oamenilor simpli aparținând diverselor comunități multiculturale din epoca respectivă, într-o frescă vizuală de o valoare istorică excepțională.

*Proiect co-finanțat de Administrația Fondului Cultural Național.*

*Proiectul nu reprezintă în mod necesar poziţia Administrației Fondului Cultural Național. AFCN nu este responsabilă de conținutul proiectului sau de modul în care rezultatele proiectului pot fi folosite. Acestea sunt în întregime responsabilitatea beneficiarului finanțării****.***

**Contact:**

Serviciul Promovare și Comunicare

biroul.presa@icr.ro;

031 71 00 622